Մկրտիչ Բառլատյան

Մկրտիչ Բառլատյան (նաև՝ Փառլադյան, Փըռլադյան Մկրտիչ, Բառլատի բեյ, իսկական ազգանունը՝ Բռլանթիյան (Բրիլիանդյան, Ադամանդյան), 1823, Կ. Պոլիս - 1873, Մծբին), հայ զինվորական բժիշկ, բեյ։

Կենսագրություն 
Ծնվել է 1823 թվականին Կ. Պոլսում՝ արհեստավոր Գրիգորի ընտանիքում։ Նախնական կրթությունն ստացել է թաղային վարժարանում։ 1839 թվականին Վենետիկում ավարտել է միջնակարգ կրթությունը և նույն տարում վերադարձել ծննդավայր։

1841-1849 թվականներին սովորել է Կ. Պոլսի Կալաթա թաղամասի զինվորական բժշկական վարժարանում և ավարտել դեր-հազարապետ բժիշկ Մկրտիչ Գրիգոր էֆենդի անունով։ Հանդիսանում է Կ. Պոլսի Կայսերական զինվորական բժշկական վարժարանի առաջին պսակավորներից մեկը՝ Բարունակ Ֆերուհ խանի, Ստեփան Արսլանյանի, Հակոբ Հովհաննեսյանի և Գաբրիել Սևյանի հետ։ Ամուսնացած է եղել Հովհաննես Գանթարյանի դուստր Սուրբիկի հետ, սակայն զավակ չեն ունեցել։

1849 թվականին Կ. Պոլսի զինվորական հիվանդանոցում ծառայել է որպես զինվորական բժիշկ՝ կապիտանի աստիճանով։ Համարվել է օսմանյան արքունիքի պատվավոր բժիշկներից մեկը։ Հետագայում ծառայել է գավառներում գտնվող զինվորական հիվանդանոցներում։

Մկրտիչ Բառլատյանը 1864 թվականին ստացել է կայմակամի (փոխգնդապետի) զինվորական աստիճան։ 1864 թվականին նշանակվել է Օսմանյան կայսրության Բաղդադի կայազորի կայմակամ (պարետ)։

1864-1873 թվականներին եղել է Օսմանյան կայսրության Բաղդադի զորագնդի զինվորական հիվանդանոցի բժշկապետը։ 1873 թվականին ծանր հիվանդացել է և ստիպված է եղել վերադառնալ Կ. Պոլիս։ Մահացել է 1873 թվականին Բաղդադից Կ. Պոլիս վերադառնալիս՝ Մծբին (Նիսիբին) քաղաքում, հիվանդությունից՝ 50 տարեկանում։

Գրականություն 
Մեզպուրեան Ա., Հայ եւ ծագումով հայ բժիշկներ, Իսթանպուլ, 1950։
Յարման Արսեն, Հայերը օսմանյան առողջապահության ծառայության մեջ և պատմություն սուրբ Փրկիչ հայոց հիվանդանոցի (թուրքերեն), Ստամբուլ, 2001։

Աղբյուրներ 

Հայ բժիշկներ
1823 ծնունդներ
1873 մահեր
Կոստանդնուպոլիս քաղաքում ծնվածներ
Մծբին քաղաքում մահացածներ